
Vallási jelképek viselésével kapcsolatos döntések a strasbourgi gyakorlatban

2010 őszén Franciaországban, Európában először fogadtak el olyan törvényt, mely tiltja a teljes arcot elfedő öltözet nyilvános helyen történő viselését. Bár a törvény kifejezetten kerüli a „vallási öltözet” megnevezést, sokak véleménye szerint a tilalom különösen a muzulmán női öltözet, a nikáb és a burka ellen irányul.
 
Jelen dolgozat célja, hogy bemutassa a vallási jelképek viselésével kapcsolatban egyes európai államokban felmerült konfliktusokat, amelyek a burka-tilalomhoz hasonlóan megosztják a közvéleményt. Terjedelmi korlátok miatt a dolgozatban négy esetet rekonstruálok. Ezek az államok az Európa Tanács részes államai, melyek kötelező erővel fogadták el az Emberi Jogok Európai Egyezményét.
 
A dolgozat felépítését tekintve az elméleti résszel kezdődik, melyben elsőként a vallásszabadsággal és a vallásgyakorláshoz való joggal, illetve ezen alapjog korlátozhatóságával foglalkozom. E joggal összefüggésben két olyan elv kerül ismertetésre, mint a semlegesség és tolerancia, melyek alkotmányos követelményként fogalmazhatóak meg a tagállamokkal szemben.
 
A dolgozat második nagy szerkezeti egységében négy esetet mutatok be részletesen az Emberi Jogok Európai Bíróságának döntései alapján. Az ügyekkel kapcsolatban ismertetem az ügy körülményeit, az adott tagállam szabályozását, a Bíróság által meghozott döntést és annak érveit.
 
A meghozott strasbourgi döntés érvei alapján a dolgozat összegző részében összekapcsolom az elméletet a gyakorlattal. A döntésekből következtetéseket vonok le arra vonatkozóan, milyen irányba tartanak a tagállami szabályozások a vallási jelképek viselésével kapcsolatban, megfeleltethetőek-e ezek a fentebb említett két alkotmányos követelménynek, mely indokok szabhatnak határt a vallásgyakorlás korlátozásának figyelembe véve a tagállamok egymástól eltérő sajátosságait.
 
A dolgozat végkövetkeztetése, hogy az alkotmányos elvárások nem érvényesülnek minden esetben ugyanolyan következménnyel.



